Avainsanat

Tiivistelmä



Avainsanat

1. Oikeudenkäyntimenettely – Uusien perusteiden esittäminen käsittelyn kuluessa – Edellytykset

(Unionin yleisen tuomioistuimen työjärjestyksen 48 artiklan 2 kohta)

2. Kilpailu – Hallinnollinen menettely – Kantelujen tutkiminen

(Neuvoston asetus N:o 17; neuvoston asetus N:o 1/2003; komission asetus N:o 2842/98; komission asetus N:o 773/2004)

3. Kumoamiskanne – Komission päätös, joka edellyttää monitahoisten taloudellisluonteisten arvioiden tekemistä – Tuomioistuinvalvonnan rajat

(EY 81 ja EY 230 artikla)

4. Kilpailu – Kartellit tai muut yhteistoimintajärjestelyt – Yhteismarkkinoille soveltuvuuden arviointi – Komission antamien suuntaviivojen noudattaminen

(EY 81 artikla; Euroopan parlamentin ja neuvoston direktiivi 98/34; komission tiedonannon 2001/C 3/02 162 ja 163 kohta)

Tiivistelmä

1. Unionin yleisen tuomioistuimen työjärjestyksen 48 artiklan 2 kohdan perusteella on jätettävä tutkimatta väite, joka on esitetty ensimmäistä kertaa vastausvaiheessa mutta joka ei perustu oikeudenkäyntimenettelyn aikana esille tulleisiin tosiseikkoihin tai oikeudellisiin seikkoihin eikä sillä voida katsoa laajennettavan kanteessa esitettyä kanneperustetta.

(ks. 51, 83, 96, 99, 100, 103 ja 128 kohta)

2. Asetuksissa N:o 17, N:o 2842/98, N:o 1/2003 ja N:o 773/2004 ei ole nimenomaisia säännöksiä, jotka koskevat kantelun johdosta tehtävää aineellista ratkaisua tai komission mahdollisia velvollisuuksia suorittaa tutkinta siltä osin kuin on kysymys kantelun tutkimisesta. Komissiolla ei ole velvollisuutta aloittaa menettelyjä yhteisön oikeuden mahdollisten rikkomisten toteamiseksi, ja kantelijoille mainituilla asetuksilla annettuihin oikeuksiin ei sisälly oikeutta saada lopullista päätöstä siitä, onko väitetty rikkominen tapahtunut.

Koska komissiolla ei ole velvollisuutta ottaa kantaa siihen, onko kilpailusääntöjä rikottu, sillä ei voi olla velvollisuutta suorittaa tutkintaa, koska tutkinnalla ei voi olla muuta tavoitetta kuin todisteiden etsiminen siitä, onko kilpailusääntöjä rikottu, minkä vahvistamiseen komissiolla ei ole velvollisuutta.

Vaikka komissiolla ei voida katsoa olevan velvollisuutta suorittaa tutkintaa, sen on kuitenkin tutkittava tarkasti kantelijan sen tietoon saattamat tosiseikat ja oikeudelliset seikat sen arvioimiseksi, ilmeneekö niistä käyttäytymistä, joka on omiaan vääristämään kilpailua sisämarkkinoilla ja vaikuttamaan jäsenvaltioiden väliseen kauppaan.

Koska komissiolla on vain velvollisuus tutkia kantelijan sen tietoon saattamat tosiseikat ja oikeudelliset seikat, sen tehtävänä ei ole osoittaa, että se on ryhtynyt tutkintatoimiin.

(ks. 57–59 kohta)

3. Sellaisesta komission päätöksestä nostetun kumoamiskanteen yhteydessä, jolla hylätään yhteisön kilpailusääntöjen rikkomista koskeva kantelu, unionin yleisen tuomioistuimen on selvitettävä, onko riidanalaisessa päätöksessä tutkittu asianmukaisesti komission harkittaviksi hallinnollisessa menettelyssä esitetyt tosiseikat ja oikeudelliset seikat. Tuomioistuinten valvoessa komission toimia, jotka sisältävät monitahoisten taloudellisluonteisten arviointien tekemistä, kuten silloin, kun EY 81 artiklaa väitetään rikotun, tämä valvonta kohdistuu tältä osin ainoastaan siihen, että menettelyä ja perusteluvelvollisuutta koskevia sääntöjä on noudatettu, että tosiseikat pitävät asiallisesti paikkansa, että näitä tosiseikkoja ei ole arvioitu ilmeisen virheellisesti ja ettei harkintavaltaa ole käytetty väärin.

(ks. 60 kohta)

4. Komissio voi antaa itselleen harkintavaltansa käyttämistä koskevia toimintaohjeita suuntaviivojen kaltaisten toimien muodossa, jos nämä toimet sisältävät ohjeellisia sääntöjä kyseisen toimielimen toimintaa varten eivätkä ole perustamissopimuksen määräysten vastaisia.

EY 81 artiklan soveltamisesta horisontaalista yhteistyötä koskeviin sopimuksiin annettujen suuntaviivojen tavoitteena on esittää periaatteet, jotka sääntelevät komission EY 81 artiklan nojalla tekemää arviointia mainituista sopimuksista ja erityisesti standardointisopimuksista. Kyseisten suuntaviivojen 162 ja 163 kohdan mukaan teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä annetussa direktiivissä 98/34 tunnustettujen standardointielinten antamat standardit, jotka perustuvat syrjimättömyyteen sekä avoimiin ja läpinäkyviin menettelyihin ja joita ei ole pakko noudattaa, eivät lähtökohtaisesti rajoita kilpailua, eivätkä ne kuulu EY 81 artiklan 1 kohdan soveltamisalaan.

Jos kantelija ei esitä sellaisia seikkoja, joilla voidaan kyseenalaistaa mainittujen suuntaviivojen 162 ja 163 kohdassa esitetyt arviointiperusteet, komissio voi perustellusti tutkia kantelua mainittujen säännösten perusteella arvioidakseen sitä, onko standardin hyväksymismenettely syrjimätön, avoin ja läpinäkyvä, ja sitä, onko standardi sitova.

Kun yhteisöjen tuomioistuinten käsiteltävänä on kumoamiskanne, joka on nostettu tällaisen asetuksen N:o 17 perusteella tehdyn kantelun hylkäämisestä tehdystä päätöksestä, tämän päätöksen tuomioistuinvalvonnan on väistämättä rajoituttava kilpailusääntöihin, jotka perustuvat EY 81 ja EY 82 artiklaan, eikä sitä näin ollen voida ulottaa perustamissopimuksen muiden määräysten noudattamiseen.

(ks. 61–63, 65, 66 ja 137 kohta)